Urmareste Modifică dimensiunea fontului: Play

Bucureşti, 24 ian /Agerpres/ - Partidul Naţional Liberal (PNL) solicită Parlamentului declanşarea procedurilor care se impun pentru emiterea unui punct de vedere favorabil asupra referendumului iniţiat de preşedintele Klaus Iohannis.



"Tematica supusă atenţiei de preşedintele României este acoperitoare asupra dezbaterilor iscate în întreaga societate, iar un alt punct de vedere decât cel favorabil iniţiativei riscă să afecteze credibilitatea întregului Parlament. Avertizăm că, faţă de o asemenea situaţie, responsabilitatea aparţine majorităţii parlamentare PSD-ALDE, care trebuie să accepte că deasupra intereselor sale politice se aşază încrederea de care trebuie să se bucure o instituţie fundamentală a democraţiei", se arată într-un comunicat de presă al PNL transmis, marţi, AGERPRES.



PNL susţine că respingerea de către PSD a solicitării preşedintelui Iohannis pentru o consultare populară ar "arăta duplicitatea acestui partid care revendică votul românilor".



"Cu această ocazie, solicităm PSD să afirme răspicat, cu subiect şi predicat, dacă respinge solicitarea preşedintelui Klaus Iohannis de consultare populară. O astfel de poziţie a PSD ar arăta duplicitatea acestui partid care revendică votul românilor, dar care respinge în acelaşi timp dreptul acestora de a se exprima asupra unei tematici de interes naţional pentru care nu au solicitat şi nici nu au primit mandat popular", se menţionează în comunicatul citat.



Potrivit PNL, "tema graţierii şi a alterării legislaţiei din domeniul penal nu au făcut obiectul programului de guvernare al PSD, nu au fost supuse atenţiei publice, ci s-au constituit într-o agendă secretă a acestui partid".



"Prin urmare, sunt total lipsite de fundament şi aberante toate alegaţiile liderilor PSD conform cărora nu sunt lăsaţi să guverneze întrucât nu li se permite promovarea celor două Ordonanţe de Urgenţă care, subliniem, nu au făcut obiectul scrutinului din 11 decembrie. Actul de guvernare nu este cu nimic împiedicat de nepromovarea acestor Ordonanţe de Urgenţă, croite cu dedicaţie pentru politicieni sau protejaţii acestora", mai adaugă sursa citată.



PNL aminteşte că "obsesia PSD pentru amnistie şi graţiere s-a manifestat încă din 2013, când PNL a reuşit să blocheze acest demers".



"A continuat cu încercări constante ale PSD de alterare a legislaţiei în domeniul penal, de sabotare a luptei anticorupţie şi de aşezare a protejaţilor politici deasupra Legii prin vot politic în Parlament. PNL s-a aflat de fiecare dată de partea celor care au susţinut egalitatea în faţa legii ca fundament al statului de drept", mai punctează comunicatul PNL. AGERPRES / (AS - autor: Livia Popescu, editor: Marius Frăţilă)